Tālivaldis Lasmanis
Tālivaldis Lasmanis (dzimis 1961. gada 15. maijā Ķeipenē) ir latviešu aktieris. 1979. gadā Valmierā beidzis Viesturskolu. Skolas laikā apmeklējis Tautas teātri „Sprīdītis”, kur viņa pirmais aktiermeistarības skolotājs bija Zigurds Ķesteris. 1983. gadā, pēc dienesta armijā, sācis strādāt Valmieras teātrī par skatuves strādnieku, tajā pašā laikā skolojoties aktiermeistarībā pie Pētera Lūča. 1988. gadā T. Lasmanis absolvējis Latvijas Valsts Konservatorijas Teātra fakultāti. 2015. gada seriālā „Māja pie ezera” atveidoja mežzini Ēvaldu Ķibi. 2010. gadā ieguva Harija Liepiņa balvu. 2012. gadā kļuvis par Triju Zvaigžņu ordeņa IV šķiras virsnieku. 2010. gadā Valmieras pilsētas pašvaldība T. Lasmanim piešķīrusi apbalvojumu „Gada valmierietis 2010”.